Komisjoni määrus (EÜ) nr 1887/2000,

6. september 2000,

uute söödalisandite ajutise lubamise kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse söödalisandeid käsitlevat nõukogu 23. novembri 1970. aasta direktiivi 70/524/EMÜ, [1] viimati muudetud komisjoni määrusega (EÜ) nr 1353/2000, [2] eriti selle artiklit 3,

ning arvestades järgmist:

(1) Direktiivis 70/524/EMÜ nähakse ette, et teaduse ja tehnika edusamme arvesse võttes võib lubada kasutada uusi söödalisandeid.

(2) Uute söödalisandite kasutamist võib ajutiselt lubada juhul, kui söötades lubatud kontsentratsioonis kasutatud lisandid ei kahjusta inimese või looma tervist või keskkonda ega tekita kahju tarbijale loomakasvatustoodete omaduste muutumise tõttu, kui lisandite sisaldus loomasöötades on kontrollitav ning kui olemasolevate andmete põhjal on alust eeldada, et direktiivi 70/524/EMÜ artikli 3a punktis a sätestatud tingimus, s.t efektiivsus, on täidetud.

(3) Vastavalt esitatud ja liikmesriikide kontrollitud andmetele on gruppi "Sideained, paakumisvastased ained ja koagulandid" kuuluva settelise klinoptiloliidi ajutise lubamise tingimused täidetud.

(4) Setteline klinoptiloliit tuleks lisada dioksiinide võimaliku sisalduse kindlakstegemise seireprogrammi, mis on ette nähtud sama grupi juba lubatud söödalisandite jaoks. Komisjoni määruses (EÜ) nr 2439/1999 [3] (muudetud määrusega (EÜ) nr 739/2000 [4]) on sätestatud kõnealune programm lubatud sideainete, paakumisvastaste ainete ja koagulantide jaoks. Pärast 15. oktoobrit 2000, mil seireprogrammi kui terviku tulemused peaksid olema kättesaadavad, kohaldatakse dioksiini analüüsimeetodis sätestatud avastamiskünnist, kui ülemist avastamiskünnist ei ole kõnealuse uue söödalisandi dioksiinisisalduse seireprogrammi küllaldaste andmete alusel kindlaks määratud.

(5) Käesolevas direktiivis ettenähtud meetmed on kooskõlas alalise söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Kooskõlas direktiiviga 70/524/EMÜ lubatakse sideainete, paakumisvastaste ainete ja koagulantide gruppi kuuluvat settelist klinoptiloliiti ajutiselt kasutada söödalisandina käesoleva määruse lisas ettenähtud tingimustel.

Silmas pidades seireprogrammi tulemusi dioksiinide sisalduse kindlakstegemisel uues söödalisandis, vaatab komisjon käesoleva määruse uuesti läbi 15. oktoobriks 2000.

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 6. september 2000

Komisjoni nimel

komisjoni liige

David Byrne

[1] EÜT L 270, 14.12.1970, lk 1.

[2] EÜT L 155, 28.6.2000, lk 15.

[3] EÜT L 297, 18.11.1999, lk 8.

[4] EÜT L 87, 8.4.2000, lk 14.

--------------------------------------------------

LISA

Sideained, paakumisvastased ained ja koagulandid

Number | Söödalisand | Keemiline valem, kirjeldus | Loomaliik või -kategooria | Vanuse ülempiir | Minimaalne sisaldus | Maksimaalne sisaldus | Muud sätted | Lubamise tähtaeg |

mg/kg täissöödas | mg/kg täissöödas |

4 | Setteline klinoptiloliit | Kiu- ja kvartsivaba setteline hüdraatunud kaltsium-alumosilikaat, mis sisaldab vähemalt 80 % klinoptiloliiti ja kuni 20 % savimineraale Maksimaalne dioksiinisisaldus | Nuumsead | – | – | 20000 | Kõik söödad | 30.9.2001 |

Broilerkanad | – | – | 20000 | Kõik söödad | 30.9.2001 |

Broilerkalkunid | – | – | 20000 | Kõik söödad | 30.9.2001 |

Veised | – | – | 20000 | Kõik söödad | 30.9.2001 |

Lõhe | – | – | 20000 | Kõik söödad | 30.9.2001 |

--------------------------------------------------